Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 908

14. Egyéni életrend kialakítása A TANTERV SAJÁTOSSÁGAI Kiindulópont: az idő tervezése Fontos sajátos vonása a kamaszkornak, hogy az időbeni eligazodásban a fiataloknak bizonytalanok. Sem a múltra, sem a jövőre vonatkozóan nincs kialakult sztereotípiájuk, s csak lassan alakul ki a távlatos célképző képességük, ugyanígy korlátozott a múltra vonatkozó történelemszemléletük A serdülőkor az ember életének az a szakasza, amikor gyermekből majdnem felnőtté válik, biológiai és szociális értelemben egyaránt. Ez az életszakasz a megalapozója a társadalmi beilleszkedésnek a tudatossá válásnak, az énkép, az önismeret, identitás létrejöttének Az identitás kialakulása kezdetben spontán, konfliktusos, s sokkal inkább érzelmi, mintsem tudatos, ezért alapvető fontosságú, hogy a tanuló napi rutinjai, szokásai hogyan alakulnak ki, mire tudatossá válik, mihez kell viszonyulnia. A leválási szakasz elsőrendű kérdése a fiatalok számára, hogy miért, mikor, mire kell szánniuk idejüket. Tipikus jellemzője hétköznapjaiknak a hullámzó, üresjáratokkal terhelt időfelhasználás, szükségük van merengésre, ábrándozásra, semmittevésre. Külön nehézsége ennek a kornak, hogy a serdülők biológiai órája megváltozik, ébrenlétük ideje megnő, miközben alvásigényük továbbra is a gyermekkorhoz hasonló. E tény okozója a rendszeres fáradtságuknak, napközbeni aluszékonyságuknak. A tervezés során erre külön figyelemmel kell lennünk. A kamaszok többsége csak képzés vége felé (11–12. évfolyam) tudja csak felmérni, hogy egy- egy tevékenység eredményes elvégzésre mennyi idő szükséges. Ezért amellett, hogy kiemelt célként fogalmazza meg kerettanterv az idő megismertetését, az idővel való gazdálkodás, az időtöltés hétköznapi gyakorlása, a történelmi idő felmutatása, megismertetése a diákokkal, a tanulásszervezés központi feladatává válik. Olyan módon szervezzük meg az iskolát, ahol a környezet, a hétköznapok természetes módon segítenek az idő megértésében-megélésében, használatában, ahol napi rutinjaik alakítják ki saját léptküket, normáikat. Ennek érdekében a kerettanterv – a differenciált célok elérése érdekében – a hétköznapokat leginkább meghatározó feltétel, az idő felhasználásának tervezésére alapozza. Az idő ritmusa, szerkezete, hatékony felhasználásnak rövidebb és hosszabb távra szóló tervezése a legnehezebb feladat, mert ebből van a legkevesebb, az idő a legkeményebb „költségvetési korlát”. Az időkeretek meghatározását, ütemezését, a napi, heti, éves, teljes időszakot egyaránt figyelembe vevő időfelhasználást számos, sokszor egymásnak ellentmondó, szempont határozta meg. Dönteni kell arról, hogy mikor, mire, mennyi időt fordítsunk, mikor kell erőfeszítésre ösztönözni diákjainkat, mikor kell pihenniük. Milyen arányban jelenjenek meg a különböző tevékenységformák a képzés különböző időszakaiban. A nap különböző szakaszaiban milyen módon kössük le figyelmüket, mikor kell lezárni egy képzési feladatot. Mikor kell magára hagyni a tanulókat, s mikor kell közösségi keretek között megoldani valamit. A tervezés során tekintettel kell lennünk arra, is hogy egy-egy képesség kialakulása, egy érték, norma stabilizálódása hosszabb időt igényel, s beépülésükre egyénileg is, s képességfajtától függően is eltérő idő szükséges. A tervezés során az iskolának még figyelemmel kell lennie

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes